Sezono 2008 je začel s šestim mestom v Avstraliji, a je na koncu ostal brez točk, saj so ga diskvalificirali zaradi neupoštevanja rdeče luči v boksih. Tudi tega leta večinoma ni bil konkurenčen zaradi prepočasnega dirkalnika, s katerim mu je uspelo le na treh dirkah osvojiti vsega skupaj 11 točk. Dva svetla trenutka je imel, ko si je s tretjim mestom v Silverstonu privozil edine stopničke pri Hondi in ko je v Carigradu z 257. nastopom v Formuli 1 postavil nov rekord.